Bobbejaan versorg leeuwelpie in Krugerwildtuin | Maroela Media
Bobbejaan versorg leeuwelpie in Krugerwildtuin
Die bobbejaanmannetjie by die leeuwelpie in 'n boom in die Krugerwildtuin (1 Februarie 2020) (Foto: Kurt Schultz via AP)
'n Bobbejaanmannetjie wat 'n leeuwelpie ronddra en hom versorg is oor die naweek in die Krugerwildtuin opgemerk.
Kurt Schultz, safari-operateur, het gesê hy het in 20 jaar nog nooit dié gedrag opgemerk nie. Die bobbejaan het die welpie in 'n boom getel en hom versorg asof hy sy eie is.
"Die bobbejaan het die welpie versorg asof dit 'n bababobbejaantjie is," het Schultz in 'n e-pos aan die Associated Press gesê. "Bobbejaanmannetjies is gereeld besig met versorging, maar die sorg wat dié welpie ontvang het, is dieselfde sorg wat 'n wyfie aan een van haar eie babas sou gee."
Schultz het gesê toe hy die trop bobbejane Saterdagoggend opgemerk het, was hulle opgewonde en besig. Dis moontlik dat hulle toe op die welpie afgekom het, het hy gesê.
Hulle het in 'n gebied bymekaargekom waar leeus en luiperds gewoonlik hul welpies wegsteek wanneer hulle gaan jag, het Schultz verduidelik en bygevoeg dis waarskynlik hoe die trop bobbejane op die welpie afgekom het.
"Bobbejane is baie sterk en toe hulle so opgewonde was en oor die baba baklei het, is dit moontlik dat die welpie inwendige beserings opgedoen het. Dit was baie warm en die welpie het ook tekens van dehidrasie getoon."
Terwyl die res van die trop rustig geraak het, het die mannetjie "van tak na tak beweeg, die welpie vir 'n lang tyd rondgedra en hom deurgaans versorg". "Die welpie het baie moeg gelyk."
Schultz en ander op safari in die wildtuin het die ongewone toneel aanskou en foto's geneem.
"Ek vermoed die welpie gaan nie oorleef nie. Dit is 'n groot trop bobbejane en 'n leeu sal nie die welpie kan terugkry nie. Die natuur is soms baie wreed en die oorlewing van 'n jong roofdier is nie maklik nie. Die leeuwelpie sal ook 'n bedreiging wees vir die bobbejane sodra hy groter word. Ek het al gesien hoe bobbejane luiperdwelpies doodmaak en gehoor dat bobbejane leeuwelpies doodmaak."
Sakeman/joernalis wen Welwillendheidstoekenning
Jeremy Maggs bedank as waarnemende redakteur by eNCA
dis nou goeie bobbejaan maniere, net jammer die leeuwelpie sal nie alle voedingstowwe en natuulik water inkry nie